Skallagrímsmenn eru á leið í Domino‘s deildina Í kvöld mættust Skallagrímur og Fjölnir í oddaleik um laust sæti í Domino‘s deild karla í körfuknattleik á næsta tímabili . Leikið var í Dalhúsum í Grafarvogi . Eftir æsispennandi úrslitarimmu var allt undir í kvöld og voru það Skallagrímsmenn sem höfðu betur og sigruðu , 75 - 91 . Það er því ljóst að Borgnesingar munu að nýju leika í deild þeirra bestu á næsta keppnistímabili . Bæði lið mættu ákveðin til leiks og skiptust á að leiða framan af fyrsta leikhluta . Það var því við hæfi að við lok hans væri staðan jöfn , 19 - 19 . Áfram var jafnræði með liðunum , leikurinn í járnum og mjög spennandi til loka fyrrihálfleiks , en þá leiddu heimamenn í Fjölni með aðeins einu stigi , 41 - 40 . Skallagrímsmenn skoruðu fyrstu stigin eftir hlé en Fjölnir náði forskotinu á nýjan leik skömmu síðar . Borgnesingar jöfnuðu en Fjölnir náði aftur eins stigs forystu fyrir lokafjórðunginn og andrúmsloftið orðið rafmagnað í Dalhúsum . Fjölnir hélt forystunni þar til Borgnesingar komust einu stigi yfir þegar aðeins fjórar mínútur lifðu leiks . Upphófst þá frábær lokakafli Skallagrímsmanna sem gersamlega stungu heimaliðið af og tryggðu sér á ótrúlegan hátt 16 stiga sigur , 91 - 76 og þar með sæti í Domino‘s deildinni á næsta ári . J.R. Cadot setti upp tröllatvennu í oddaleiknum . Hann skoraði 22 stig og tók 22 fráköst . Kristófer Gíslason var hins vegar stigahæstur Skallagrímsmanna með 24 stig , en hann tók auk þess 6 fráköst . Sigtryggur Arnar Björnsson var með 14 stig og reynsluboltinn Hafþór Ingi Gunnarsson með 11 stig og 6 fráköst . Skessuhorn óskar Skallagrímsmönnum innilega til hamingju með árangurinn !